
Uznesenie Okresný súd Stará Ľubovňa v rodinnoprávnej veci navrhovateľa A. B., nar. XX.XX.XXXX, trvale bytom A. XXX/XXXX, C. D., t. č. E. XX, XXX XX F. G. H., B. I., proti manželke J. B., nar. XX.XX.XXXX, trvale bytom A. XXX/XXXX, C. D., t. č. K. I. XXX, I., C. XXX, L. M., v konaní o rozvod manželstva, takto rozhodol: I. Súd podanie navrhovateľa doručené tunajšiemu súdu dňa 20.05.2024 o d m i e t a. II. Žiaden z účastníkov n e m á n á r o k na náhradu trov konania. odôvodnenie: 1. Navrhovateľ sa podaním doručeným tunajšiemu súdu dňa 20.05.2024 domáhal rozvodu manželstva s manželkou J. B.. 2. Keďže podaný návrh ma nedostatky, bez odstránenia ktorých nemožno v konaní pokračovať, súd preto uznesením č. k. 4Pc/11/2024-7 zo dňa 24.05.2024 vyzval navrhovateľa na doplnenie a opravu návrhu. Súčasne ho poučil ako opravu a doplnenie treba vykonať, poučil ho aj o následkoch nedoplnenia a neopravenia podania. Uznesenie bolo navrhovateľovi doručené dňa 13.06.2024, avšak napriek uplynutej lehote na výzvu súdu nereagoval. 3. Podľa § 2 ods. 1 zákona č. 161/2015 Z.z. Civilného mimosporového poriadku (ďalej len ,,C.m.p.“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 4. Podľa § 25 C.m.p. v návrhu na začatie konania sa okrem všeobecných náležitostí podania uvedie označenie účastníkov, ich zástupcov, ak ich majú, pravdivé a úplné opísanie rozhodujúcich skutočností, označenie dôkazov na ich preukázanie a musí byť zjavné, čoho sa navrhovateľ domáha. 5. Podľa § 129 ods. 1 zákona č. 160/2015 Z.z. Civilného sporového poriadku (ďalej len ,,C.s.p.“), ak ide o podanie vo veci samej alebo návrh na nariadenie neodkladného opatrenia alebo zabezpečovacieho opatrenia, z ktorého nie je zrejmé, čoho sa týka a čo sa ním sleduje, alebo ide o podanie neúplné alebo nezrozumiteľné, súd vyzve toho, kto podanie urobil, aby podanie doplnil alebo opravil v lehote, ktorá nemôže byť kratšia ako desať dní . 6. Podľa § 129 ods. 2 C.s.p. v uznesení podľa odseku 1 súd uvedie, v čom je podanie neúplné alebo nezrozumiteľné a ako ho treba doplniť alebo opraviť a poučí o možnosti podanie odmietnuť. 7. Podľa § 129 ods. 3 C.s.p., ak sa v lehote určenej súdom podanie nedoplní alebo neopraví, súd podanie odmietne; to neplatí, ak pre uvedený nedostatok možno v konaní pokračovať.
8. Navrhovateľ A. B., na výzvu súdu, aby opravil a doplnil podanie označené ako „Návrh na rozvod manželstva“ nereagoval, podanie neopravil a nedoplnil v zmysle poučenia súdu. Nedoplnil a neopravil petit návrhu tak, aby bol jasný, presný, určitý, zrozumiteľný a vykonateľný. Taktiež nedoložil súdu sobášny list, ktorý je nevyhnutným dôkazom v konaní o návrhu na rozvod, keďže súčasťou výroku rozhodnutia súdu je uvedenie kde a kedy bolo manželstvo uzavreté, kde v akom zväzku, ročník, strana a poradové číslo je zapísané manželstvo na matričnom úrade. Je povinnosťou účastníka konania, v danom prípade navrhovateľa - manžela, doložiť súdu listinné dôkazy -sobášny list, nie je povinnosťou súdu si takýto dôkaz zabezpečovať. Taktiež je potrebné predložiť potvrdenie o poslednom spoločnom bydlisku manželov. 9. Absencia sobášneho listu a uvedené vady návrhu sú taký nedostatok, pre ktorý nemožno v konaní pokračovať, preto súd podanie navrhovateľa, ktoré podľa obsahu je návrhom na rozvod manželstva, odmietol. Navrhovateľovi nič nebráni, aby po zabezpečení listinných dôkazov, podal riadny návrh na začatie konania o rozvod manželstva, súčasťou návrhu na rozvod však musí byť sobášny list a potvrdenie o poslednom spoločnom bydlisku manželov, pre určenie miestnej príslušností súdu. 10. O trovách konania súd rozhodol podľa § 52 C.m.p. tak, že žiaden z účastníkov nemá nárok na náhradu trov konania. Poučenie: Proti tomuto uzneseniu je prípustné odvolanie, ktoré sa podáva do 15 dní od doručenia uznesenia na súde, proti rozhodnutiu ktorého smeruje. V odvolaní je potrebné popri všeobecných náležitostiach podania uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.

